Dit is en bly vir my ŉ geweldige stelling wat God in Sy Woord maak as Hy my en jou, saam met al die ander gelowige volgelinge van Jesus, die “Liggaam van Jesus” hier op aarde noem.
Nou die dag weer hoor ek dat 55% van wat ek en jy kommunikeer aan mense, deur ons liggaam as lyftaal gekommunikeer word, 38% deur ons stemtoon en net 7% deur wat ons met woorde sê. Dink net so vir ŉ oomblik na oor die geweldige implikasies hiervan vir jou en my lewe.
Kom ons pas dit nou toe op ons as Liggaam van Jesus, en dit wat die wêreld sien en hoor as hulle na ons kyk, en dit wat ons teenoor hulle kommunikeer of nie kommunikeer nie.
Besef jy dat die egskeidingsyfer in die Liggaam van Jesus bykans net so hoog is as wat dit daar buite in die wêreld is?
Dink jy nie dat dit tyd geword het vir gelowiges om in die sakewêreld, in die onderwys, in die politiek, op die sportveld, en noem maar verder op, te begin apologie aanteken vir die feit dat ons as gelowige volgelinge van Koning Jesus nie optree, lewe en praat soos ons behoort nie.
Kom ons dink verder in hierdie verband na oor ons as wêreldwye Liggaam van Jesus. Wat sien die wêreld?
Ons hang kruisies om ons nek en het Jesus as ŉ plakker op ons motor, maar ons skreeu net so hard op slegte Taxi-bestuurders as die res van die wêreld.
Baie van ons gaan nog Sondae na ŉ gesamentlike erediens saam met ander gelowiges toe, maar hoeveel van ons stry en baklei die hele pad met ons vrou/man en kinders? Om nie eers te praat oor hoe ons gedurende die week lyk nie! Ons lyk nie soos dit waarvan ons vir mense vertel en wat die Bybel sê nie.
Vat asb., self die Woord van God en lees en luister wat sê God self vir jou deur die Heilige Gees as jy hierdie hele hoofstuk stadig en aandagtig deurlees en oordink. Asseblief, doen dit terwille van jouself en terwille van die waarheid, want hierdie waarheid wat hier staan, gaan jou werklik vry maak!
Die wet wat in letters op klip gegraveer is, het in heerlikheid gekom. Hierdie heerlikheid, wat tog gou sou verdwyn, het op die gesig van Moses so geskitter dat die Israeliete nie na hom kon bly kyk nie. As die bediening wat tot die dood lei, met soveel heerlikheid gekom het, hoeveel groter sal die heerlikheid van die bediening wat deur die Gees geskied, dan nie wees nie?”
Eers as die verlore mens Jesus Christus as Verlosser en Here in geloof aanvaar, of soos dit hier in 2 Kor. 3:16 staan, en “hulle bekeer”, word daar as’t ware ŉ doek wat oor hulle kop was, afgeruk en verstaan hulle dat die mens nooit in der ewigheid God deur wetsgehoorsaamheid kan tevrede stel of gered kan word en hierdie lewe en oorvloed kan beleef nie. Hierdie lewe en oorvloed is alleenlik die erfenis van elkeen wat ŉ erfgenaam word op grond van wat in die tweede, nuwe testament staan.
Daarom sê God self aan ons daar in vers 18 in 2 Kor. 3: “Ons almal weerspieël die heerlikheid van die Here, want die sluier is van ons gesig af weggeneem. Ons word al meer verander om aan die beeld van Christus gelyk te word. Die heerlikheid wat van ons uitstraal, neem steeds toe. Dit doen die Here wat die Gees is.”
Luister wat sê Jesus self vir ons in die verband daar in Joh. 14:26: “… wanneer die Vader in my Naam die Voorspraak, die Heilige Gees, stuur, sal Hy julle alles leer en julle herinner aan alles wat Ek vir julle gesê het.
Daar in Joh. 16:13,14 sê Jesus die volgende oor Hom: “Wanneer Hy kom, die Gees van die waarheid, sal Hy julle in die hele waarheid lei. Wat Hy sal sê, sal nie van Homself kom nie: Hy sal net sê wat Hy hoor, en Hy sal die dinge wat gaan kom, aan julle verkondig. Hy sal My verheerlik, want wat Hy van My ontvang, sal Hy aan julle verkondig.”
Dan staan daar ook in 1 Joh. 2:27 die volgende: “Wat júlle egter betref, die Gees waarmee Hy julle gesalf het, bly in julle, en julle het niemand anders nodig om julle te leer nie. Sy Gees leer julle alles, en wat Hy julle leer, is die waarheid en geen leuen nie. Ja, soos Hy julle geleer het, moet julle in die Seun bly.”
Hy doen dit deur self met jou te praat vanuit die Woord, maar ook hier in jou gees wanneer jy met die Woord op jou skoot stil word en tyd met God te spandeer, of wanneer jy dwarsdeur die dag sensitief is vir Jesus se stem wat jou wil lei soos Hy daar in Joh. 10 belowe het om te doen.
Natuurlik lei en praat die Heilige Gees ook met jou deur die Liggaam, deur die Ware Kerk van Jesus Christus. Met ander woorde, Hy lei en bedien jou deur ander gelowiges wat jou bedien deur die gawes.
Ons mag ook nie toelaat dat ons deur die vyand geïsoleer word van ander gelowiges nie. Selfs al woon en werk ons in gebiede wat baie geïsoleer is en waar daar nie baie ander gelowiges in ons direkte omgewing is nie.
Anders gesê, jy is in diens van die Koninkryk van God en aangestel as God se ambassadeur in die “ambassade” waar Hy jou geplaas het. Sy dit jou besigheid, jou maatskappy waar jy werk, die onderwys, die landbou, op die sportveld, die kunste, êrens in die regering, of noem maar verder op.
Eerstens, behoort dit jou totale siening van jouself, wie jy in God se oë is, en wat jou rol en roeping op aarde is, ingrypend te beïnvloed. Want behalwe dat jy kind van die Koning van die aarde is, is jy deur Hom aangestel en geplaas waar jy tans is, om te doen wat jy moet doen in Sy Naam en in Sy diens.
Ek verstaan haar frustrasie so goed, want sy het immers twee universiteitsgrade en was vir baie jare ŉ uitstekende dosent by van ons Tegniese Kolleges in die land.
Vir haar, soos vir ons elkeen, is dit dus elke dag ŉ keuse aan die voete van Jesus, om te kies om te glo jy moet vandag hier wees en dit doen wat jy moet doen, asof die Here self jou gas aan jou tafel of jou kliënt by die toonbank is.
Ek en jy moet alles wat ons doen, “excellent” doen, want ons werk nie in die eerste plek vir mense nie. Ons doen dit wat ons doen as ambassadeurs, in diens van die Koninkryk van die hemel hier op aarde, om iets van die Koninkryk van God, van Sy liefde, Sy goedheid, Sy genade, Sy verlossing, Sy genesing, Sy oorvloed en voorsiening, te illustreer en te bedien daar waar ek is.
Dink net oor wat die Here self oor jou sê: Jy is immers gesalf en toegerus met bonatuurlike, hemelse gawes en vermoëns, om so die hande, voete en mond te kan wees van Jesus Christus, die Koning, wat deur jou mense wil bedien.
Behalwe dit, woon God die Vader, en Jesus die Seun, deur die Gees van God, self in jou lyf. Jy het dus 24 uur, 7 dae ŉ week, elke sekonde van die dag, toegang tot die beste Dokter wat daar is, die beste Pastorale Berader wat daar is, die beste Kliniese Sielkundige wat daar is, die beste Leraar en Kenner van die Waarheid wat daar is.
Hoor hoe Hy vir jou sê daar in die bekende Jer. 33:3: “Roep My aan, Ek sal jou antwoord en jou vertel van groot en onverstaanbare dinge waarvan jy nie weet nie”.
En daar in Jer. 29:11 tot 14: “Ek weet wat Ek vir julle beplan, sê die Here: voorspoed en nie teenspoed nie; Ek wil vir julle ŉ toekoms gee, ŉ verwagting!
Gaan kou ŉ bietjie stadig hieraan daar aan die voete van Jesus, jou Koning, en hoor wat wil Hy vir jou verder in die verband sê.
Kom ek vertel vir jou wat ek aan hom gesê het, maar hou vas, want jy kan dalk geskok wees om te hoor wat ek te sê het hieroor.
Weet jy, byvoorbeeld, dat daar nêrens in die Bybel enigiets van ŉ “gewone gelowige/lidmaat” gepraat word teenoor iemand wat dan nou kwansuis “voltyds in die bediening” sou wees nie! (M.a.w. die Engelse woord, “laymen”, bestaan glad nie vir die Bybel nie!)
As jy werklik jouself begin sien soos God jou sien, in die lig van wat Hy oor jou in die Nuwe Testament openbaar, sal jy verstaan dat jy as ŉ gelowige volgeling van Jesus, klaar ŉ herder is. Jy is reeds voltyds in bediening as verteenwoordiger van die Koninkryk hier op aarde. En daarom is jy dus ook alreeds voltyds in bediening van Jesus in Sy Kerk.
En die antwoord op hierdie belangrike vraag gaan dan bepaal word deur die volgende: Het jy enigsins tyd om ŉ ander beroep of werk of besigheid te hê waaruit jy vir jou en jou gesin finansieel self kan sorg, of is jy so besig binne die Liggaam van Jesus, of in die een of ander bediening waarin die Here jou geroep het, dat daar nie tyd is daarvoor nie?
In so ŉ geval, sê die Woord, gaan die Here gelowiges wat jy bedien, gebruik om in alles te voorsien wat jy en jou geliefdes nodig het.
In 97% van die tyd gaan God se Ambassadeurs hier op aarde, wat voltyds in Sy diens is, in allerlei ander beroepe staan waarmee die Here vir hulle alles gaan gee wat hulle finansieel nodig het.
Dit het tyd geword om ook vir hulle te sê: Gaan doen dit waarvoor God jou geroep het. En doen dit op die manier wat Koning Jesus self vir jou deur Sy Gees sal leer om dit te doen. En asseblief, moenie dit doen soos sommige van die tradisionele “voltydse pastore of leraars” dit doen nie!